[pic] | ЕВРОПЕЙСКА КОМИСИЯ |

Брюксел, 3.2.2010

COM(2010)22 окончателен

2010/0013 (NLE)

Предложение за

РЕШЕНИЕ НА СЪВЕТА

относно позиция на Съюза, която да бъде приета от Временния комитет ЕС—Сърбия относно неговия процедурен правилник, включително неговия мандат и структурата на подкомитетите ЕС — Сърбия

ОБЯСНИТЕЛЕН МЕМОРАНДУМ

Споразумението за стабилизиране и асоцииране (ССА) между Европейските общности и техните държави-членки, от една страна, и Република Сърбия, от друга страна, бе подписано в Люксембург на 29 април 2008 г. То ще влезе в сила на 1-ия ден от втория месец след датата, на която страните се уведомяват взаимно за приключването на съответните си процедури по ратификация.

Временното споразумение (ВС) между Европейската общност и Република Сърбия, подписано на същата дата с цел ранно прилагане на търговските и свързаните с търговията разпоредби от Споразумението за стабилизиране и асоцииране (ССА), ще влезе в сила на 1 февруари 2010 г.

С член 42 от ВС се създава Временен комитет, който ще осъществява контрол относно прилагането на споразумението. Този комитет трябва да приеме — съгласно посоченото в член 43 от ВС — свой собствен процедурен правилник. С оглед безпроблемното функциониране на комитета е желателно този процедурен правилник да бъде приет на първото заседание.

Предложеният процедурен правилник посочва задълженията на Временния комитет и практиките, които той ще трябва да следва в съответствие с ВС, както и да обръща особено внимание на факта, че на Комитета са предоставени правомощия за вземане на решение съгласно споразумението. С процедурния правилник се създават и специфични подкомитети съгласно предвиденото в член 45 от ВС. Комисията предлага рационализиране на структурата на подкомитетите чрез ограничаване на техния брой до пет, като по този начин ще се обхванат различните области в съответствие с посоченото в приложението към настоящия обяснителен меморандум. Онези области от Споразумението за стабилизиране и асоцииране, които не са включени във ВС, ще продължат да бъдат обсъждани в рамките на засиления постоянен диалог[1] до влизането в сила на Споразумението за стабилизиране и асоцииране.

Позицията, която трябва да бъде заета от Съюза в рамките на Временния комитет относно приемането на процедурен правилник на Временния комитет, се определя от Съвета по предложение на Комисията.

Затова се предлага Съветът да одобри приложеното предложение.

Приложение към обяснителния меморандум

Временно споразумение ЕС—Сърбия за търговия и свързаните с търговията въпроси

структура на подкомитетите

Наименования на подкомитетите | Въпроси | Препратки към ВС (ССА) |

Търговия, промишленост, митници, данъчно облагане и сътрудничество с други държави кандидатки | Свободно движение на стоки Промишлени продукти Търговски въпроси Данъчно облагане Правила за произход Административно подпомагане по митнически въпроси Сътрудничество с други държави кандидатки Други въпроси, свързани с дял III от ВС | Член 3 (член 18) Членове 4—8 (членове 19—23) Членове 19—23 (членове 34—48) Членове 22—23 (членове 37—38) Член 29 (член 44), протокол 3 Член 41 (член 99), протокол 6 Член 52 (член 17) Членове 36 и 37 (Членове 69 и 71) |

Селско стопанство, рибарство, безопасност на храните, ветеринарни и фитосанитарни въпроси | Земеделски продукти lato sensu Земеделски продукти stricto sensu Рибни продукти Преработени земеделски продукти Вино и спиртни напитки Защита на географските обозначения за земеделски и рибни продукти и хранителни продукти, различни от вино и спиртни напитки | Член 9, член 11, параграф 1, член 12, параграф 1, член 16, член 17, параграф 1, членове 20 и 21 (член 24, член 26, параграф 1, член 27, параграф 1, член 31, член 32, параграф 1 и членове 35 и 36) Чл. 11 (параграфи 2-4, член 12, параграф 2 и чл. 17, параграфи 2 и 3 (член 26, параграфи 2-4, член 27, параграф 2 и член 32, параграфи 2 и 3) Членове 14 и 15 (членове 29 и 30) Член 10 (член 25), протокол 1 Член 13 (член 28), протокол 2 Член 18 (член 33) |

Вътрешен пазар и конкуренция | Конкуренция Държавна помощ за стоманодобивната промишленост Интелектуална, индустриална и търговска собственост | Членове 38 и 39 (членове 73 и 74) Член 38, параграф 8, (член 73, параграф 8), протокол 4) Член 40 (член 75) |

Икономически и финансови въпроси и статистика | Движение на капитали и плащания | Член 35, член 38, параграф 7, буква б) (член 62, член 73, параграф 7, буква б)) |

Транспорт | Транзитен трафик | Член 34, (член 61.1, протокол 4, член 3, букви a) и б), член 11, параграфи 2, 3 и 5, член 19, параграфи 1 и 2, член 21, параграфи 1 и 2, буква г)) |

2010/0013 (NLE)

Предложение за

РЕШЕНИЕ НА СЪВЕТА

относно позиция на Съюза, която да бъде приета от Временния комитет ЕС — Сърбия относно неговия процедурен правилник, включително неговия мандат и структурата на подкомитетите ЕС — Сърбия

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 218, параграф 9 от него,

като взе предвид предложението на Комисията,

като има предвид, че:

1. Временното споразумение за търговия и свързаните с търговията въпроси между Европейската общност, от една страна, и Република Сърбия, от друга страна[2] (наричано по-нататък „Временно споразумение“), което бе подписано на 29 април 2008 г., влиза в сила на 1 февруари 2010 г .

2. Член 43, параграф 2 от Временното споразумение предвижда Временният комитет да приеме свой собствен процедурен правилник.

3. Член 45 от Временното споразумение предвижда Временният комитет да може да решава относно създаването на подкомитети.

4. Предназначението, съставът, мандатът и структурата на подкомитетите следва да бъдат предвидени в процедурния правилник на Временния комитет.

5. Съюзът трябва да определи позицията, която ще заеме в рамките на Временния комитет, относно приемането на процедурния правилник.

РЕШИ:

Член единствен

Позицията, която трябва да бъде приета от Съюза в рамките на Временния комитет, посочен в член 43 от Временното споразумение за търговия и свързаните с търговията въпроси между Европейската общност, от една страна, и Република Сърбия, от друга страна, се основава на проекторешението за Временен комитет, приложено към настоящото решение.

Съставено в Брюксел, на […] година.

За Съвета

Председател

ПРИЛОЖЕНИЕ

РЕШЕНИЕ № 1/200.. на Временния комитет EС—Сърбия от … относно неговия процедурен правилник, включително неговия мандат и структурата на подкомитетите ЕС—Сърбия

ВРЕМЕННИЯТ КОМИТЕТ ЕС — СЪРБИЯ,

като взе предвид Временното споразумение за търговия и свързаните с търговията въпроси между Европейската общност, от една страна, и Република Сърбия, от друга страна, (наричано по-нататък „Временно споразумение“), което бе подписано на 29 април 2008 г., и по-специално член 43 от него,

РЕШИ:

Член 1

Председателство

Временният комитет се председателства последователно за период от 12 месеца от представител на Европейската комисия от името на Европейския съюз, наричан по-нататък „Съюза“, и от представител на правителството на Република Сърбия. Първият период обаче започва от датата на първото заседание на Временния комитет и приключва на 31 декември същата година.

Член 2

Заседания

Двете страни се споразумяха, че Временният комитет заседава редовно — веднъж годишно в Брюксел или в Белград. Специални заседания на Временния комитет могат да бъдат свиквани по искане на една от страните и при взаимно съгласие.

Заседанията се свикват от председателя.

Освен ако не е решено друго, заседанията на Временния комитет не са публични.

Член 3

Делегации

Преди всяко заседание председателят получава информация за очаквания състав на делегацията на всяка от страните.

На заседанията на Временния комитет може да присъства представител на Европейската инвестиционна банка (ЕИБ) в качеството си на наблюдател, когато дневният ред съдържа въпроси, засягащи банката.

Временният комитет може да покани на своите заседания външни експерти, за да предоставят информация по определени въпроси.

Държавите-членки на Съюза получават информация за заседанията на Временния комитет.

Член 4

Секретариат

Функциите на секретари на Временния комитет се упражняват съвместно от по едно длъжностно лице на Европейската комисия и на правителството на Република Сърбия.

Член 5

Кореспонденция

Цялата кореспонденция до председателя на Временния комитет и от него се изпраща на двамата секретари. Двамата секретари гарантират предаването на тази кореспонденция, когато е целесъобразно, на съответните си представители във Временния комитет.

Член 6

Дневен ред на заседанията

6. Председателят и секретарите съставят предварителен дневен ред за всяко заседание не по-късно от 15 работни дни преди започване на заседанието.

Предварителният дневен ред включва въпросите, за които секретарите са получили искане да бъдат включени в дневния ред не по-късно от 21 работни дни преди началото на заседанието, но същевременно тези въпроси не се вписват в предварителния дневен ред, освен ако придружаващата документация е изпратена на секретарите не по-късно от датата на изпращане на предварителния дневен ред.

Дневният ред се приема от Временния комитет в началото на всяко заседание. Въпроси, които не са включени в предварителния дневен ред, могат да бъдат включени в дневния ред при наличието на съгласие между двете страни.

7. Председателят може, със съгласието на двете страни, да съкрати периодите, посочени в параграф 1, за да се вземат предвид изискванията на определен случай.

Член 7

Протокол

Проектът на протокол от всяко заседание на Временния комитет се съставя от страната домакин на заседанието. Той съдържа взетите решения и препоръки и приетите заключения. В срок от два месеца след заседанието проектът на протокола се предава на Временния комитет за одобрение. След като бъде одобрен, протоколът се подписва от председателя и двамата секретари, като всяка от страните запазва в регистъра си един оригинален екземпляр. Копие от протокола се изпраща на всеки от адресатите, посочени в член 5 на настоящото решение.

Член 8

Обсъждания

Временният комитет приема своите решения и препоръки при взаимно съгласие между страните.

По време на периода между заседанията Временният комитет може да приема решения или да отправя препоръки чрез писмена процедура при наличие на съгласие на страните.

Решенията и препоръките на Временния комитет по смисъла на член 45 от Временното споразумение се именуват съответно „Решение“ и „Препоръка“, следвани от сериен номер, датата на тяхното приемане и описание на съдържанието им.

Решенията и препоръките на Временния комитет се подписват от председателя и се заверяват от двамата секретари.

Решенията, взети от Временния комитет, се публикуват от страните в съответните им официални издания. Всяка страна може да решава относно публикуването на всеки друг акт, приет от Временния комитет.

Член 9

Езици

Официалните езици на Временния комитет са официалните езици на двете страни.

Освен ако не е решено друго, Временният комитет провежда обсъжданията си въз основа на документация, подготвена на тези езици.

Член 10

Разходи

Съюзът и Република Сърбия поемат разходите за своето участие в заседанията на Временния комитет и подкомитетите, както разходите за персонал, пътни и дневни, така и пощенските и телекомуникационните разходи.

Разходите, свързани с устен превод, писмен превод и размножаване на документите за заседанията, както и други разходи, свързани с материалната организация на заседанията се поемат от страната, домакин на заседанието.

Член 11

Подкомитети

Мандатът и структурата на подкомитетите, сформирани с цел да подпомагат Временния комитет при изпълнението на неговите задължения, са посочени в приложението към настоящото решение.

Подкомитетите се състоят от представители на двете страни. Те се председателстват последователно от двете страни в съответствие с член 1.

Подкомитетите са подчинени на Временния комитет, пред кйто се отчитат след всяко свое заседание. Те не вземат решения, но могат да отправят препоръки към Временния комитет.

Временният комитет може да реши да закрие всеки съществуващ подкомитет, да промени неговия мандат или да създаде нови подкомитети, които да подпомагат изпълнението на задълженията на Временния комитет.

Съставено в ………………на…………..година.

За Временния комитет

Председател

ПРИЛОЖЕНИЕ

Мандат и структура на подкомитетите Е С—Сърбия

1. Състав и председателство

Съгласно член 11, параграф втори от процедурния правилник подкомитетите се състоят от представители на Европейската комисия и представители на правителството на Република Сърбия (наричана по-нататък „Сърбия“). Те се председателстват последователно от двете страни съгласно посоченото в член 1 от процедурния правилник. Държавите-членки се уведомяват за заседанията на подкомитетите.

2. Секретариат

Функциите на секретари на подкомитетите се упражняват съвместно от по едно длъжностно лице на Европейската комисия и на правителството на Сърбия.

Всички съобщения относно подкомитетите се предават на секретарите на съответните подкомитети.

3. Заседания

Подкомитетите заседават редовно веднъж годишно и когато обстоятелствата налагат това, със съгласието на двете страни. Всяко заседание на подкомитет се провежда по време и на място, договорено между двете страни.

При съгласие на всяка от страните подкомитетите могат да поканят на заседанията си експерти, които да предоставят исканата специфична информация.

4. Обсъждани теми

Подкомитетите обсъждат въпросите съгласно мултидисциплинарната структура на подкомитетите, посочена по-долу. Прилагането на Временното споразумение и на Европейското партньорство, подготовката за прилагане на Споразумението за стабилизиране и асоцииране и напредъкът по отношение на сближаването, спазването и прилагането на законодателството се оценяват във всички съответни области. Подкомитетите разглеждат всички проблеми, които могат да възникнат в областите, за които отговарят, и предлагат да се предприемат евентуални мерки.

Подкомитетите служат също и за форуми за по-нататъшно изясняване на достиженията на правото на Общността и правят преглед на напредъка, постигнат от Сърбия, по привеждане достиженията на правото на Общността в съответствие с ангажиментите, поети съгласно Временното споразумение.

5. Протокол

Проектите на протоколите от заседанията на всеки подкомитет се изготвят в срок от два месеца след заседанието. След постигането на съгласие от двете страни секретарите на подкомитетите изпращат копие от протоколите на секретарите на Временния комитет.

6. Публичност

Освен ако не е решено друго, заседанията на подкомитетите не са публични.

7. Структура на подкомитетите

1) Подкомитет по търговия, промишленост, митници, данъчно облагане и сътрудничество с други страни кандидатки (ВС, членове 3, 4-8, 19-33, 36, 37, 41, 52),

2) Подкомитет по земеделие и рибарство, безопасност на храните, ветеринарни и фитосанитарни въпроси (ВС, членове 9 и 10, член 11, параграфи 2-4, член 12, параграф 2, членове 13, 18, 21, 27),

3) Подкомитет по вътрешен пазар и конкуренция (ВС, членове 36, 37, 38 с протоколи 5, 39, 40),

4) Подкомитет по икономически, финансови въпроси и статистика (ВС, член 35, член 38, параграф 7, буква б))

5) Подкомитет по транспорт (ВС, член 34)

[1] Съгласно посоченото в Съобщението на Комисията относно готовността на Сърбия и Черна гора да водят преговори за Споразумение за стабилизиране и асоцииране с Европейския съюз, COM (2005) 476 окончателен.

[2] ОВ L… ,.….2007 г., стр..…